गुलाबसिंह बी डोगरा हा। ओ डीडो ते, उसदे साथियें दे ते उंदे छप्पने दे थाह‌्‌रें बगैरा दे हारे च खासी जानकारी रखदा हा। डिडो द्वारा चलाए गेदे आंदोलन गी नाकाम करने आस्तै उसने साम, दाम, दंड, भेद, सबनें नीतियें गी बरतना शुरू कीता। डीडो दे किश साथियें गी लाहोर दरबार च उच्चे औहदें दा लालच दित्ता। उसने इस गल्लै दा बी प्रचार कराया जे ओ आपूं बी जम्मू दी अजादी चाह‌्दा ऐ, पर डीडो आगर खून-खराबे दे रस्ते पर चलियै ओ मकसद पूरा नेई होई सकदा। एदे आस्तै लाहोर दरबार कन्ने अच्छें सम्बन्ध कायम करना जरूरी ऐ। उसने इस गल्लै गी प्रमाणात करने आस्तै बन्दी बनाए गेदे डीडो दे दऊं सरकर्दा साथियें, दबानू ते छज्जू गी जेलै चा छुड़काया ते उनेगी अपने कन्ने मलाने दा जतन कीता। उसने मियां डीडो कन्ने बी गल्ल-बात करने दी कोशश कीती । पर डीडो ने ए आखियै उसी मिलने कोला इन्कार करी दित्ता जे-“गुलाबसिंह लाहोर दरबार दा आदमी ऐ। ओ मिगी गुलामी ते अपमान दे रस्ते पर चलने दा सलाह-मशवरा देन आया ऐ। असेंगी ऐसी जिन्दगी कोला मौत प्यारी ऐ। साढ़े दौनें दे रस्ते बक्खरे-बक्खरे न।”